বাউল-সাধকদের অন্যতম চারণভূমি আবহমান বাংলার লোকাচার-ঐতিহ্যে সমৃদ্ধ হবিগঞ্জ জেলার চুনারুঘাট উপজেলা সদরে বাংলা নববর্ষ উদযাপন উপলক্ষে বসেছিল হাজারো প্রাণের মিলনমেলা। চুনারুঘাট সাহিত্য-সংস্কৃতি পরিষদ আয়োজিত দুদিনব্যাপী এই উত্সবে ছিল সবই। পালাগান, কবিগান, লাঠিখেলা, স্থানীয় ও জাতীয় শিল্পী, কলা-কুশলীদের অংশগ্রহণে সাংস্কৃতিক  অনুষ্ঠান- কোনোকিছুই বাদ পড়েনি এই আয়োজনে। উপজেলা পরিষদ চত্বরে চুনারুঘাট সাহিত্য-সংস্কৃতি পরিষদ মঞ্চে গীতিআলেখ্য শুভ প্রার্থনার মধ্য দিয়ে শুরু হয় নববর্ষ বরণ উত্সব। নৃত্যনাট্য ও বাংলার গানের পর সকাল ৯টায় বাঙালির ঐতিহ্য দই-খই দিয়ে অনুষ্ঠানস্থলে আগতদের আপ্যায়িত করা হয়। দ্বিতীয় পর্বে সন্ধ্যা ৬টায় মঞ্চস্থ হয় নাটক।